Zagreb, 18. lipnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom neanonimne prijave mogućeg sukoba interesa podnesene protiv **dužnosnice Renate Potočnik, zamjenice gradonačelnika Grada Ludbrega do 19. svibnja 2021.,** na 131. sjednici, održanoj 18. lipnja 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnice Renate Potočnik, zamjenice gradonačelnika Grada Ludbrega do 19. svibnja 2021., neće se pokrenuti, jer iz zaprimljenog očitovanja i dokumentacije ne proizlazi da bi stupanjem u poslovni odnos Grada Ludbrega s trgovačkim društvom RJD CONSULT d.o.o., koji je nastao provedbom javnog natječaja u kojem dužnosnica nije sudjelovala, došlo do moguće povrede odredbi ZSSI-a.**

Obrazloženje

U Povjerenstvu je pod brojem 711-U-1505-P-106/20-01-3 dana 24. ožujka 2020. zaprimljena neanonimna prijava mogućeg sukoba interesa podnesena protiv dužnosnice Renate Potočnik, zamjenice gradonačelnika Grada Ludbrega, povodom kojih se vodi predmet P-106/20.

U navedenoj se prijavi navodi da je Grad Ludbreg raspisao javni natječaj za zakup poslovnog prostora u sklopu sportske dvorane. Navodi se da se radi o ugostiteljskom objektu te da se na isti javni natječaj prijavio poslovni subjekt s kojim je potpisan ugovor u zakupu na razdoblje od pet godina. Također se ističe da je vlasnica navedenog poslovnog subjekta nećakinja od dužnosnice Renate Potočnik, zamjenice gradonačelnika Grada Ludbrega.

Uvidom u Registar dužnosnika koji ustrojava i vodi Povjerenstvo, utvrđeno je da je Renata Potočnik obnašala dužnost zamjenice gradonačelnika Grada Ludbrega u mandatu 2017. – 2021., ali da nije izabrana na lokalnim izborima održanima 16. svibnja 2021. te da je istu dužnost prestala obnašati 19. svibnja 2021.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona, stoga je dužnosnica Renata Potočnik povodom obnašanja dužnosti zamjenice gradonačelnika Grada Ludbrega obvezna postupati sukladno odredbama ZSSI-a.

U svrhu provjere osnovanosti i vjerodostojnosti navoda zaprimljene neanonimne prijave, Povjerenstvo je od Grada Ludbrega dopisom broj 711-I-562-P-106/20-02-17 od 2. travnja 2020. zatražilo očitovanje na okolnosti je li Grad Ludbreg raspisao natječaj za davanje u zakup poslovnog prostora u sklopu sportske dvorane, ako je tko je odabran u tom postupku, na koji je način utvrđena visina mjesečne najamnine, je li poslovni subjekt s kojim je sklopljen ugovor o zakupu podmiruje obvezu plaćanja najamnine, je li i tko je prije raspisivanja predmetnog javnog natječaja u istom poslovnom prostoru obavljao djelatnost te je li istu obavljao na temelju natječaja, zajedno s pozivom na dostavu cjelokupne dokumentacije koja se odnosi na provedbu navedenog javnog natječaja.

Grad Ludbreg očitovao se dopisom, KLASA:372-03/19-01/06, URBROJ: 2186/18-03-2/l-20-22 od 9. travnja 2020. u kojem se navodi kako je potreba za raspisivanjem natječaja za davanje u zakup poslovnog prostora u Sportskoj dvorani u Ludbregu - restorana, izgrađenog na k.č. br. …… k.o. Ludbreg, i to 4. ETAŽE od 197/10000 dijelova, upisane u poduložak 4, nastala zbog zahtjeva trgovačkog društva VIDOVIĆ-COMMERCE d.o.o., prijašnjeg zakupnika istog poslovnog prostora, za raskidom ugovora o zakupu od 25. listopada 2018., nakon čega je 31. listopada 2019. potpisan zapisnik o primopredaji poslovnog prostora. Navodi se da je taj zakupnik bio u zakupu predmetnog poslovnog prostora od 9. prosinca 2008., kada je sklopljen ugovor o zakupu nakon provedenog natječaja.

U odnosu na sadašnjeg zakupnika, navodi se da je to trgovačko društvo RJD CONSULT d.o.o. iz Ludbrega, s kojim je 10. prosinca 2019. sklopljen ugovor o zakupu nakon provedenog natječajnog postupka, sukladno rješenju o raspisivanju natječaja za davanje u zakup poslovnog prostora - restorana u Sportskoj dvorani u Ludbregu od 15. studenoga 2019. Naglašava se da je na isti natječaj pristigla jedina ponuda, i to od navedenog trgovačkog društva, a prema zapisniku Komisije za imovinsko-pravna pitanja od 4. prosinca 2019. te da je rješenjem gradonačelnika Grada Ludbrega od 4. prosinca 2019. ponuda prihvaćena.

Nadalje se navodi da je visina mjesečne zakupnine utvrđena u članku 3. stavku 1. ugovora o zakupu u iznosu od 4.000,00 kn, sukladno ponudi zakupnika na rješenje o raspisivanju natječaja. Navodi se da je u članku 2. tog rješenja početna zakupnina određena na način da se početni iznos zakupnine obračunava s 20,00 kn po m2 te da iznosi 1.721,80 kn mjesečno, ali se uvećava za vrijednost korištenja opreme za iznos od 2.227,57 kn mjesečno u sljedećih 10 godina, tako da ukupna početna zakupnina iznosi 3.949,37 kn mjesečno. Također se rješenjem određuje da će se zakupnina umanjiti za mjesečni iznos vrijednosti opreme od 2.227,57 kn, u slučaju da odabrani zakupnik nastavi sa zakupom poslovnog prostora i nakon isteka zakupa te se određuje da je zakupnik obvezan platiti sve režijske troškove, pristojbe, poreze i druge troškove koji proizlaze iz korištenja i održavanja zajedničkih dijelova i uređaja u zgradi.

Zaključno se iznosi da je početni iznos zakupnine od 20,00 kn/m2 određen sukladno članku 11. stavcima 2. i 3. Odluke o davanju u zakup poslovnog prostora na području Grada Ludbrega („Službeni vjesnik Varaždinske županije", broj 32/05. i 42/13.], vrijednost korištenja opreme utvrđena Popisom opreme iz Elaborata procjene vrijednosti ugostiteljske opreme kafića od 17. rujna 2019., izrađenom od stalnog sudskog vještaka te da je u trenutku davanja očitovanja dospjela zakupnina od 4.000,00 kn samo za mjesec ožujak 2020. koja još nije podmirena, obzirom da je zakupnik uz ponudu kao garanciju ozbiljnosti ponude uplatio jamčevinu u iznosu od 8.000,00 kn što predstavlja iznos od dvije ukupne mjesečne ponuđene zakupnine.

Očitovanju prileže zahtjev za raskid ugovora o zakupu za poslovni prostor u prizemlji Sportske dvorane u Ludbregu, od 6. rujna 2019. koji je trgovačko društvo VIDOVIĆ-COMMERCE d.o.o. uputilo Gradu Ludbregu, ugovor o zakupu navedenog poslovnog prostora od 9. prosinca 2008. koji je navedeno trgovačko društvo sklopilo s Gradom Ludbregom, ugovor o zakupu istog poslovnog prostora od 25. listopada 2018. koji je navedeno trgovačko društvo sklopilo s Gradom Ludbregom, zapisnik o primopredaji poslovnog prostora od 31. listopada 2019., kojim se utvrđuje da je ugovor od 25. listopada 2018. raskinut 31. listopada 2019. te predaja posjeda poslovnog prostora Gradu Ludbregu, ugovor o zakupu od 10. prosinca 2019., koji je trgovačko društvo RJD CONSULT d.o.o., zastupano po Jasmini Busiji Tenčić, direktorici, sklopilo s Gradom Ludbregom, zastupanim po dužnosniku Dubravku Biliću, gradonačelniku, na razdoblje od 10 godina s ugovorenom mjesečnom zakupninom u iznosu od 4.000,00 kn, čiji je predmet zakupa prostor poslovni prostor u Sportskoj dvorani u Ludbregu, rješenje Grada Ludbrega od 15. studenoga 2019. o raspisivanju natječaja za davanje u zakup na razdoblje od 10 godine s početnom zakupninom od 3.949,37 kn mjesečno, koje je donio dužnosnik Dubravko Bilić, gradonačelnik, ponuda za zakup restorana od strane trgovačkog društva RJD CONSULT d.o.o. od 29. studenoga 2019. s ponuđenom mjesečnom zakupninom u visini od 4.000,00 kn mjesečno, izvadak iz sudskog registra za navedeno društvo iz kojeg proizlazi da je Jasmina Busiji Tenčić jedini imatelj udjela i direktorica istog, potvrda Grada Ludbrega od 28. studenoga 2019., koju je potpisao dužnosnik Dubravko Bilić, gradonačelnik, u kojoj se navodi da trgovačko društvo RJD CONSULT d.o.o. nema nepodmirenih dugovanja prema Gradu, zapisnik Komisije za imovinsko-pravna pitanja od 4. prosinca 2019., čiji članovi nisu bili gradonačelnik ni zamjenica gradonačelnika Grada Ludbrega, u kojem se utvrđuje da je na natječaj pristigla jedina ponuda, i to od trgovačkog društva RJD CONSULT d.o.o., te je predloženo da se istu prihvati, rješenje Grada Ludbrega od 4. prosinca 2019., koje je donio dužnosnik Dubravko Bilić, kojim se prihvaća ova ponuda, Odluka o davanju u zakup poslovnog prostora koju je 2. prosinca 2005. donijelo Gradsko vijeće Grada Ludbrega, kojim je određen početni iznos zakupnine za poslovne prostore u vlasništvu Grada te Odluka o izmjenama i dopunama ove Odluke koju je 26. srpnja 2013. donijelo Gradsko vijeće Grada Ludbrega, Elaborat procjene vrijednosti ugostiteljske opreme kafića od 17. rujna 2019., izrađen od stalnog sudskog vještaka, te Izvod iz knjigovodstvene evidencije, Kartica kupca po kontu za razdoblje od 1. siječnja 2020. do 9. travnja 2020. za trgovačko društvo RJD CONSULT d.o.o.

Uvidom u podatke matičnih knjiga, utvrđeno je da se otac dužnosnice Renate Potočnik preziva identično kao i otac Jasmine Busije Tenčić, imateljice udjela u trgovačkom društvu RJD CONSULT d.o.o.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 18. stavkom 1. ZSSI-a propisano je da, u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo. Stavkom 2. istog članka propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s tim Zakonom.

Podnositelj u prijavi navodi da je osoba koja je imatelj poslovnog udjela u trgovačkom društvu RJD CONSULT d.o.o., koje je stupalo u poslovni odnos s Gradom Ludbregom, nećakinja dužnosnice Renate Potočnik, zamjenice gradonačelnika Grada Ludbrega do 19. svibnja 2019.

S obzirom na godinu rođenju dužnosnice i osobe koja je otac Jasmine Busije Tenčić kao i da je dužnosnica imala isto prezime prije sklapanja braka kao i navedena osoba, proizlazi mogućnost da se one nalaze u odnosu rodbinskog srodstva brata i sestre, odnosno da je vlasnica poslovnog udjela nećakinja od dužnosnice, te je stoga vezano za provjeru navoda prijave u kontekstu moguće povrede ZSSI-a, Povjerenstvo izvršilo uvid u dokumentaciju Grada Ludbrega koja se odnosi na nastanak poslovnog odnosa Grada s navedenim trgovačkim društvom u pogledu zakonske dopuštenosti nastanka poslovnog odnosa te radnji koje je poduzimala dužnosnica.

Iz zaprimljenog očitovanja i dokumentacije Grada Ludbrega, utvrđeno je da je trgovačko društvo VIDOVIĆ-COMMERCE d.o.o., prethodni zakupnik poslovnog prostora u vlasništvu Grada koji se nalazi u prizemlju Sportske dvorane u Ludbregu, u rujnu 2019. zatražio od Grada Ludbrega raskid ugovora o zakupu sklopljenog u 2018. Nakon što je taj ugovor raskinut te prostor predan Gradu, raspisan je javni natječaj za zakup poslovnog prostora, o čemu je rješenjem odlučio dužnosnik Dubravko Bilić, gradonačelnik Grada Ludbrega, a na taj je natječaj zaprimljena samo jedna ponuda trgovačkog društva RJD CONSULT d.o.o.

U uvjetima natječaja bila je istaknuta početna cijena zakupnine od 3.949,37 kn mjesečno, sukladno općim aktima Grada donesenima od strane Gradskog vijeća, koja obuhvaća početni iznos zakupnine od 20,00 kn po m2 površine uvećan za vrijednost korištenja opreme utvrđen od strane ovlaštenog sudskog vještaka, dok je navedena ponuda iznosila 4.000,00 kn mjesečno, te je istu po prijedlogu Komisije prihvatio navedeni dužnosnik koji je ispred Grada potpisao i ugovor o zakupu poslovnog prostora. Nadalje, iz očitovanja Grada proizlazi da je zakupnik uplatio iznos jamčevine od 8.000,00 kn te da je do trenutka upućivanja očitovanja utvrđena jedna neplaćena zakupnina za ožujak 2020.

U situaciji ako bi nastao poslovni odnos tijela javne vlasti u kojem dužnosnica obnaša dužnosti s poslovnim subjektom u vlasništvu člana obitelji dužnosnika iz članka 4. stavka 2. ZSSI-a bez da je Povjerenstvo bilo o tome pravodobno obaviješteno, radilo bi se okolnostima moguće povrede članka 18. stavka 1. ZSSI-a, a ako bi dužnosnica poduzimala radnje koje prethode nastanku takvog poslovnog odnosa moglo bi se raditi i u povredi drugih zakonskih odredbi, konkretno o povredi etičkih načela iz članka 5. ZSSI-a, ako bi po provedenom postupku potpisala ugovor o zakupu ili zlouporabi posebnih prava propisanih člankom 7. ZSSI-a, kada bi samostalno i diskrecijski odlučila o njegovu nastanku.

Obzirom da nećakinja nije član obitelji dužnosnika iz članka 4. stavka 2. ZSSI-a, u ovome slučaju nije postojala obveza prethodnog obavještavanja Povjerenstva o nastanku poslovnog odnosa Grada Ludbrega s trgovačkim društvom RJD CONSULT d.o.o. kao pretpostavka valjanosti nastanka samog poslovnog odnosa. Naime, člankom 18. stavkom 1. ZSSI-a takva obveza nije predviđena za poslovne subjekte u vlasništvu djece od brata ili sestre dužnosnika kada nastaje poslovni odnos s tijelom javne vlasti u kojem dužnosnik obnaša javnu dužnost, kao što je to propisano ako bi se radilo o poslovnom subjektu u vlasništvu npr. supruga, sina, kćeri, brata, majke i sl., stoga nastanak ovog poslovnog odnosa nije suprotan članku 18. stavku 1. ZSSI-a.

Također, iz dokumentacije ne proizlazi da bi dužnosnica kao zamjenica gradonačelnika Grada Ludbrega poduzela bilo koju radnju u postupku davanja poslovnog prostora u zakup, jer je sve radnje, uključujući raspisivanje natječaja, prihvat ponude i sklapanje ugovora, sukladno svojim ovlastima, poduzimao gradonačelnik povodom prijedloga posebno imenovane Komisije koja je ocjenjivala ponude te predložila njezino prihvaćanje, a sam postupak njegovog raspisivanja posljedica je okolnosti da je raniji zakupnik zatražio raskid sklopljenog ugovora o zakupa, pri čemu je bila zaprimljena samo jedna ponuda od trgovačkog društva RJD CONSULT d.o.o., slijedom čega nisu utvrđene okolnosti koje bi upućivale na moguću povredu članka 5. ZSSI-a, odnosno članka 7. ZSSI-a.

Obzirom da je poslovni odnos Grada Ludbrega, u kojem dužnosnica Renata Potočnik obnaša dužnost zamjenika gradonačelnika nastao s poslovnim subjektom koji nije u vlasništvu člana obitelji dužnosnika navedenog u članku 18. stavku 2. ZSSI-a te da je isti sklopljen nakon provedenog javnog natječaja u postupku u kojem dužnosnica nije sudjelovala, postupak za odlučivanje o sukobu interes neće se pokrenuti.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnica Renata Potočnik, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana